บจ.สุขภาพดีเงินสดมากหนี้ตํ่า
เตือนอย่าตื่นหนี้ยุโรปทิ้งหุ้นตลท.ยินดีจ่ายภาษีเมื่อพร้อม
30 ก.ย. 2554

เตือนอย่าตื่นหนี้ยุโรปทิ้งหุ้นตลท.ยินดีจ่ายภาษีเมื่อพร้อม
ตลท.วอนนักลงทุนอย่าตื่นตระหนกวิกฤตต่างประเทศ ยัน บจ.ไทยแข็งแกร่ง บริษัทในเซต 50 มีเงินสดสูงหนี้น้อย เทียบวิกฤตแฮมเบอร์เกอร์
นายชนิตร ชาญชัยณรงค์ รองผู้จัดการ สายงานผู้ออกหลักทรัพย์และบริษัทจดทะเบียน ตลาดหลักทรัพย์แห่งประเทศไทย (ตลท.) เปิดเผยว่า อยากให้นักลงทุนแยกความเสี่ยงของบริษัทจดทะเบียน (บจ.) กับความเสี่ยงที่เกิดขึ้นจากประเทศกรีซ อิตาลี และโซนยุโรป เพื่อจะได้ไม่ขายหุ้นที่มีปัจจัยพื้นฐานดีออกมาจนทำให้ราคาปรับตัวลงแรงเกินความเป็นจริง 
ปัจจุบัน บจ.ไทยมีความแข็งแกร่งมากเมื่อเปรียบเทียบกับตอนเกิดวิกฤตแฮมเบอร์เกอร์ปี 2551 โดยเฉพาะทางด้านสภาพคล่องทางการเงิน เห็นได้จาก ณ สิ้นไตรมาส 2 ปีนี้ บจ.ในเซต 50 มีกระแสเงินสดในงบดุลทั้งหมด 7 ล้านล้านบาท เทียบกับช่วงเดียวกันของปี 2551 อยู่ที่ 5.25 ล้านล้านบาท และหากมีการหักเงินปันผลระหว่างกาลปี 2554 ไปแล้วกว่า 1 แสนล้านบาท บจ.ไทยยังมีสภาพคล่องเหลืออยู่อีกมาก
ทั้งนี้ กระแสเงินสดในงบดุลของ บจ.ในเซต 50 7 ล้านล้านบาท แบ่งเป็นกระแสเงินสดในงบดุลของธนาคารพาณิชย์ 6.6 ล้านล้านบาท และ บจ.ที่ไม่ใช่ธนาคารพาณิชย์ 4 แสนล้านบาท ขณะที่ปี 2551 กระแสเงินสดในงบดุลของ 5.25 ล้านล้านบาท มาจากธนาคารพาณิชย์ 5 ล้านล้านบาท และ บจ.ที่ไม่ใช่ธนาคารพาณิชย์อีก 2.5 แสนล้านบาท 
ขณะที่มีสัดส่วนหนี้สินต่อทุน (ดี/อี) จำนวนใกล้เคียงกันประมาณ 1.2 เท่า ซึ่งนับว่าต่ำมากเมื่อเปรียบเทียบกับปี 2540 ที่เกิดวิกฤตการณ์ต้มยำกุ้ง บจ.มีดี/อีสูงถึง 5 เท่า 
“บจ.ไทยโดยเฉพาะในเซต 50 มีงบดุลที่แข็งแกร่ง นักลงทุนไม่ควรกลัวหรือนำทั้งสองเรื่องมาผสมกัน ทั้งๆ บจ.ไทยมีความแข็งแกร่งมาก” นายชนิตร กล่าว 
นายจรัมพร โชติกเสถียร กรรมการและผู้จัดการ ตลท. กล่าวถึงกรณีที่นายธีระชัย ภูวนาถนรานุบาล รมว.คลัง จะปรับปรุงโครงการสร้างภาษีใหม่ ซึ่งรวมถึงการเก็บภาษีจากตลาดหลักทรัพย์ว่า ตลท.ยินดีและไม่ได้มีปัญหาในการจ่ายภาษีแต่อย่างใด เพราะการทำหน้าที่ดังกล่าวได้ถูกระบุอยู่ในแผนพัฒนาตลาดทุนไทยแล้ว แต่การจะดำเนินการแก้ไขอย่างใดขอให้เป็นไปในลักษณะที่มีความสมดุลทั้งด้านรายได้และค่าใช้จ่ายที่เหมาะสม 
“ตลท.พร้อมที่จะจ่ายภาษี แต่เพียงขอให้ ตลท.มีคุณสมบัติเป็นบริษัทที่สามารถระดมทุนในต้นทุนที่ต่ำเหมือนบริษัทอื่น ซึ่งหมายถึง ตลท.ต้องมีการปรับโครงสร้างที่ชัดเจนก่อน ไม่เช่นนั้น ตลท.จะมีแต่ด้านค่าใช้จ่ายที่เกิดขึ้น ขณะที่ด้านรายได้จะหายไป และทำให้ ตลท.ไม่มีเงินไปลงทุนเพื่อพัฒนาเครื่องมืออื่น” นายจรัมพร กล่าว